Feud

Feud er en amerikansk antologiserie som går på TV-kanalen FX. Serien ble skapt av Ryan Murphy, Jaffe Cohen og Michael Zam. Hver sesong fungerer som en enkeltstående gjenfortelling av historiske hendelser. Den første episoden ble sendt 5. mars 2017.
Første sesong heter Bette and Joan og består av åtte episoder. Sesongen handler om feiden mellom Bette Davis og Joan Crawford under innspillingen av thrilleren Hva hendte med Baby Jane? (1962). I februar 2017 fornyet TV-kanalen serien med en ny sesong som skal hete Charles and Diana. Den skal handle om forholdet mellom Charles, prins av Wales og Diana, prinsessen av Wales. Sesongen skal etter planen ha premiere i 2018.


== Sesong 1: Bette and Joan (2017) ==


=== Handling ===
Sesongen handler om feiden mellom Bette Davis (Susan Sarandon) og Joan Crawford (Jessica Lange) under innspillingen av thrilleren Hva hendte med Baby Jane? (1962). Filmregissøren Robert Aldrich (Alfred Molina) prøver å sy sammen en ny film, men de to rivaliserende hovedrolleinnehaverne gjør jobben vanskelig. I tillegg til innspillingen av Hva hendte med Baby Jane?, skildrer serien det som hendte før og under Oscar-utdelingen i 1963, hvor Davis var nominert og ikke Crawford. Crawford og Davis møtes igjen under innspillingen av Hush… Hush, Sweet Charlotte (1964), men heller ikke denne gangen blir arbeidet en dans på roser.


=== Medvirkende ===
Jessica Lange som Joan Crawford
Susan Sarandon som Bette Davis
Judy Davis som Hedda Hopper
Jackie Hoffman som Mamacita
Alfred Molina som Robert Aldrich
Stanley Tucci som Jack L. Warner
Alison Wright som Pauline Jameson
Catherine Zeta-Jones som Olivia de Havilland
Kathy Bates som Joan Blondell
Kiernan Shipka som B. D. Merrill
Dominic Burgess som Victor Buono
Reed Diamond som Peter
Molly Price som Harriet Foster Aldrich
Ken Lerner som Marty
Sarah Paulson som Geraldine Page


=== Mottagelse ===
Bette and Joan fikk god kritikk. Fredrik Skaget Øien fra Filmpolitiet ga de to første episodene terningkast 5 og skrev: «Feud er et følsomt, fargerikt og lett satirisk tilbakeblikk på slutten av epoken som definerte Hollywood. [...] Susan Sarandon og Jessica Lange maler intense bilder av de falmende stjernenes maniske ønske om å bli akseptert – med enorme ego i bunnen, og voldsomme mengder smålig bitterhet og usikkerhet i overflaten. Alfred Molina er nær perfekt i rollen som regissøren som må forsøke å holde balanse i det følelsesmessige regnskapet under filminnspillingen. [...] Et godt manus, en levende framstilling av sekstitallet og overraskende mengder humor gjør de to første episodene en fornøyelse.» Gwen Ihnat fra The A.V. Club var også fornøyd og skrev i anmeldelsen av siste episode at «forholdet [mellom Davis og Crawford] kommenterer alderdom, kvinner, til og med vår egen personlige identitet: Hvem er vi, egentlig? Hva slags arv etterlater vi? Hva vil folk si om oss når vi er død?»TV-serien ble nominert til ti priser under den 69. Primetime Emmy Award-utdelingen, blant annet for beste miniserie. Sarandon og Lange ble begge nominert til beste kvinnelige hovedrolle i en miniserie eller TV-film, mens Judy Davis og Jackie Hoffman ble begge nominert i birollekategorien. Molina og Stanley Tucci ble nominert til beste mannlige birolle i en miniserie eller TV-film. Serieskaper Ryan Murphy ble nominert til beste regi og beste manus for arbeidet med episoden «And the Winner Is... (The Oscars of 1963)», mens Jaffe Cohen, Murphy og Michael Zam ble nominert til beste manus for pilotepisoden.


== Referanser ==


== Eksterne lenker ==
(en) Feud på Internet Movie Database 
(en) Feud på Rotten Tomatoes